b"\n_START_ARTICLE_\nTorsten Hallman\n_START_SECTION_\nResum biogr\xc3\xa0fic\n_START_PARAGRAPH_\nNascut en una fam\xc3\xadlia vinculada al motocr\xc3\xb2s, Hallman disposava d'un circuit de pr\xc3\xa0ctiques particular a la granja familiar (on els millors pilots suecs s'hi entrenaven sovint). Amb aquestes facilitats, comen\xc3\xa7\xc3\xa0 a pilotar a edat primerenca i adquir\xc3\xad molta t\xc3\xa8cnica, de manera que ja va guanyar la primera cursa que va c\xc3\xb3rrer._NEWLINE_El 1957 va guanyar una important cursa en categoria j\xc3\xbanior pilotant una Husqvarna i l'empresa el fitx\xc3\xa0 per al seu equip de f\xc3\xa0brica. Hallamn s'especialitz\xc3\xa0 en la cilindrada dels 250 cc, guanyant-ne el primer Campionat del M\xc3\xb3n disputat el 1962 (com a continuaci\xc3\xb3 de l'antic Campionat d'Europa) i tres m\xc3\xa9s, sempre com a pilot oficial de la marca sueca. Durant aquella \xc3\xa8poca destac\xc3\xa0 pel seu estil de pilotatge, caracteritzat per la manera com tra\xc3\xa7ava els revolts, propera a la que fan servir els pilots de velocitat.\n_START_SECTION_\nGira promocional pels EUA\n_START_PARAGRAPH_\nTorsten Hallman fou un dels responsables de la introducci\xc3\xb3 del motocr\xc3\xb2s als EUA a final dels anys seixanta, tot participant en curses promocionals i demostracions per tot el territori. Hi an\xc3\xa0 per primer cop el 1966 cridat per Edison Dye, l'importador de Husqvarna als EUA, qui havia tingut la idea de promocionar-hi la seva marca i l'esport del motocr\xc3\xb2s (que aleshores tot just comen\xc3\xa7ava a introduir-se al seu pa\xc3\xads). Gr\xc3\xa0cies a la participaci\xc3\xb3 del suec la popularitat del motocr\xc3\xb2s augment\xc3\xa0 sobtadament als Estats Units \xe2\x80\x93fet al qual hi contribu\xc3\xad tamb\xc3\xa9 el torneig Inter-AM creat per Dye a partir de 1967\xe2\x80\x93 i hi va esdevenir aviat la disciplina motociclista m\xc3\xa9s practicada.\n_START_SECTION_\nCol\xc2\xb7laboraci\xc3\xb3 amb Yamaha\n_START_PARAGRAPH_\nEl 1970 Hallman (que arrossegava una lesi\xc3\xb3 a l'esquena uns anys abans) deix\xc3\xa0 la seva marca de sempre, Husqvarna. Va col\xc2\xb7laborar amb el fabricant japon\xc3\xa8s Yamaha per desenvolupar una motocicleta de motocr\xc3\xb2s, al moment quan Suzuki estava triomfant amb Jo\xc3\xabl Robert. _NEWLINE_Yamaha accept\xc3\xa0 la proposta i aviat aparegu\xc3\xa9 el seu prototipus de 250 cc, la YZ, model que ja el 1973 aconsegu\xc3\xad el primer t\xc3\xadtol mundial de motocr\xc3\xb2s per a la marca pilotat pel suec H\xc3\xa5kan Andersson. Entre altres decisions encertades de Hallman, cal destacar la incorporaci\xc3\xb3 a la YZ de l'innovador monoamortidor posterior, sistema ideat pel belga Lucien Tilkens i adoptat per Yamaha amb el nom de Monoshock._NEWLINE_Uns anys despr\xc3\xa9s, Hallman contact\xc3\xa0 amb Sten Lundin i entre tots dos dissenyaren el 1976 una nova Yamaha de motocr\xc3\xb2s amb motor de 500 cc de quatre temps, batejada com a HL 500, que debut\xc3\xa0 en el Campionat del M\xc3\xb3n de 1977 pilotada per Bengt \xc3\x85berg aconseguint-hi la novena pla\xc3\xa7a final.\n_START_SECTION_\nEmpresari d'\xc3\xa8xit\n_START_PARAGRAPH_\nUn cop retirat de la competici\xc3\xb3, Hallman es dedic\xc3\xa0 a vendre guants i pantalons de motocr\xc3\xb2s a les curses com a manera d'augmentar els seus ingressos, amb tan bona sort que esdevingu\xc3\xa9 un dels empresaris d'equipament per a esports de fora d'asfalt capdavanters al m\xc3\xb3n, amb la seva marca THOR Motocross (Torsten Hallman Original Racewear, \xc2\xabEquipament per a curses original Torsten Hallman\xc2\xbb). Aix\xc3\xad, una empresa comercial que havia comen\xc3\xa7at amb la venda itinerant de cursa en cursa (des del porta-maletes del seu cotxe) actualment \xc3\xa9s una de les m\xc3\xa9s populars i prestigioses arreu del m\xc3\xb3n, comptant entre els seus usuaris amb els millors pilots professionals de motocr\xc3\xb2s i Supercross._NEWLINE_L'any 2000, Torsten Hallman fou afegit al Motorcycle Hall of Fame de l'AMA."